哭楊虞臣丈
作者：周孚
朝代：宋

paragraphs: 先君捐館時，親舊止四五。
丁寧奉遺訓，我沒誰撫汝。
孤生卧苫塊，泣血誦此語。
楊公十年舊，不見五年許。
兩萍忽相遇，握手涕如雨。
高懷幾骨肉，老語傾肺腑。
生死見交情，公固不愧古。
嗚呼英銳氣，又掩泉下土。
我行田野間，陳迹時一覩。
尚餘舊題壁，猶有所畦圃。
二兒吾未識，必有稱家主。
寥寥先友記，文缺久不補。
渠如能綴緝，吾敢憚覼縷。
但得行實完，雖遲不猶愈。